Paŭlo Medem

Paŭlo Medem (naskiĝis la 8-an de decembro 1862 en Kaŭno, mortis la 1-an de januaro 1925 en Kaŭno) estis litova germano, vickolonelo en la rusa armeo kaj de 1906 bankisto.

Esperantisto de 1910, li multajn jarojn estis gvidinto de la Esperanto-movado en Kaŭno; post la unua mondmilito la Kaŭna Esperanto-Societo kunvenadis en lia loĝejo. Li estis prezidanto de Litova Esperanto-Asocio, kaj en la universitato gvidis kursojn. Verkis lernolibron por rusoj. Multe kunlaboris en diversaj Esperantaj gazetoj, precipe en "Esperanto Triumfonta" kaj Heroldo de Esperanto. En apartaj libretoj aperis tradukaĵoj el Lev Tolstoj: ĉapitro el "La vojo de l' vivo" kaj de Vasilij Avsejenko "Fraŭlino Suzano". Li subtenis la eldonon de pluraj lernolibroj, ankaŭ de la "Litova Almanako". Paŭlo Medem estis membro de la Lingva Komitato kaj de la Akademio de Esperanto.

 Libroj eldonitaj fare de Paŭlo Medem aŭ kun lia partopreno 
 La vojo de l' vivo (ĉapitro XXI) de Lev Tolstoj. Tradukis Paŭlo Medem. - Kaŭno: Esperantista Societo, 1913.
 "Fraŭlino Suzano", de Vasilij Avsejenko. Tradukis Paŭlo Medem. - Kaŭno, 1920.
 Полный самоучитель языка Эсперанто (Plena memlernilo de la lingvo Esperanto) - Petrogrado (Rusio), 1918; dua eldono Kaŭno, 1920
Gramatiketo por rusoj. Eld. la aŭtoro, Kaunas, 1921?

Kategorio:Litovaj esperantistoj